CELEX: 62022CN0285
Language: ro
Date: 2022-04-22 00:00:00
Title: Cauza C-285/22 P: Recurs introdus la 22 aprilie 2022 de Michaël Julien împotriva Ordonanței Tribunalului (Camera a zecea) din 24 februarie 2022 în cauza T-442/21, Rhiannon Thomas și Michaël Julien/Consiliul Uniunii Europene

4.7.2022   
            
            
               RO
            
            
               Jurnalul Oficial al Uniunii Europene
            
            
               C 257/28
            
         
      Recurs introdus la 22 aprilie 2022 de Michaël Julien împotriva Ordonanței Tribunalului (Camera a zecea) din 24 februarie 2022 în cauza T-442/21, Rhiannon Thomas și Michaël Julien/Consiliul Uniunii Europene
      (Cauza C-285/22 P)
      (2022/C 257/36)
      Limba de procedură: franceza
      
         Părțile
      
      
         Recurent: Michaël Julien (reprezentanți: J. Fouchet și J.-N. Caubet-Hilloutou, avocați)
      
         Cealaltă parte din procedură: Consiliul Uniunii Europene
      
         Concluziile recurentului
      
      
                  —
               
               
                  anularea Ordonanței T-442/21 pronunțate la 24 februarie 2022 de Tribunalul Uniunii Europene;
               
            
                  —
               
               
                  anularea Deciziei 2021/689 (1) adoptate de Consiliul Uniunii Europene la 29 aprilie 2021, în măsura în care prin aceasta se aprobă articolul COMPROV.16 din Acordul comercial semnat la 30 decembrie 2020 de Uniunea Europeană și de Regatul Unit și în măsura în care acest acord nu menține libera circulație a britanicilor care au legături familiale și patrimoniale strânse pe teritoriul Uniunii Europene;
               
            
                  —
               
               
                  obligarea Uniunii Europene la plata integrală a cheltuielilor aferente procedurii, inclusiv a onorariilor de avocat în cuantum de EUR 5 000.
               
            
         Motivele și principalele argumente
      
      În susținerea recursului său, recurentul arată că organizarea retragerii Regatului Unit din Uniunea Europeană este, în ceea ce privește drepturile persoanelor, concepută restrictiv și că indiferența acordului comercial față de drepturile particularilor afectează situația sa de cetățean britanic de origine franceză, care are o familie franceză și este proprietar în Franța al unui imobil în care locuiește regulat timp de peste 90 de zile.
      În consecință, recurentul are un interes care îi conferă calitate procesuală activă împotriva deciziei de încheiere a acordului comercial și de cooperare, iar Tribunalul a încălcat articolul 263 TFUE atunci când nu i l-a recunoscut, ceea ce trebuie să determine Curtea să anuleze ordonanța acestuia și să judece cauza pe fond.
      În special, Tribunalul a săvârșit erori de drept în aprecierea criteriilor de admisibilitate a acțiunilor stabilite la articolul 263 al patrulea paragraf TFUE. Astfel, pe de o parte, actele atacate, în calitate de acte cu aplicabilitate generală care nu sunt supuse procedurii legislative, sunt efectiv acte normative; pe de altă parte, din moment ce acordul comercial nu prevede nimic pentru cetățenii britanici care au păstrat legături personale, familiale și patrimoniale strânse cu Uniunea Europeană, el nu presupune pentru ei nicio măsură de executare.
      De altfel, chiar și criteriul afectări directe a situației individuale a recurentului este îndeplinit, în măsura în care dreptul la viață privată și de familie, la securitate juridică, la utilizarea netulburată și liberă a dreptului său de proprietate, care depinde de libera sa circulație, îi sunt refuzate prin acordul de comerț, acesta din urmă neprevăzând nimic pentru cercul restrâns de persoane care sunt în aceeași situație.
      Prin urmare, recurentul este afectat într-un mod suficient de individual de omisiunile acordului comercial în ceea ce privește libera circulație a britanicilor care au păstrat pe teritoriul Uniunii Europene legături personale, familiale și patrimoniale strânse.
      
         (1)  Decizia (UE) 2021/689 a Consiliului din 29 aprilie 2021 privind încheierea, în numele Uniunii, a Acordului comercial și de cooperare dintre Uniunea Europeană și Comunitatea Europeană a Energiei Atomice, pe de o parte, și Regatul Unit al Marii Britanii și Irlandei de Nord, pe de altă parte, și a Acordului dintre Uniunea Europeană și Regatul Unit al Marii Britanii și Irlandei de Nord privind procedurile de securitate pentru schimbul de informații clasificate și protecția acestora (JO 2021, L 149, p. 2).